NOVI POČETAK

Neka je hvala Allahu, dž.š., Gospodaru svih svjetova. Neka su salavat i selam na Poslanika Muhammeda, s.a.v.s., njegovu časnu porodicu, ashabe i sve sljedbenike koji stiču znanje, prenose ga na druge i u skladu s njim se ponašaju. 
Braćo moja u Dini Islamu! Nalazimo se, evo, na početku nove školske i mektepske godine. Nova mektepska godina počinje, akobogda, u nedjelju u 10 h roditeljskim sastankom i upisom djece u mekteb, dok nova školska godina počinje u ponedjeljak tradicionalnim manifestacijama u školama i kratkim posjetama školskim učionicama. U principu, i mektepska i školska godina su već počele, jer za svaku stvar i za svaki projekat da bi mogli da budu uspješni potrebna je i dobra priprema, a pripreme za školu i mekteb su u toku i pri kraju.
Nalazimo se, dakle, na novom početku, a svaki početak traži i dobar start. Jer onaj ko ne starta dobro, rizikuje da izgubi utrku ili će u toku utrke morati da uloži više snage i truda kako bi stigao do cilja, pri čemu onda mora voditi računa da se ne preforsira kako ne bi snagu izgubio i negdje na sred puta ostao. S toga našim mekteblijama, učenicima i studentima, kao i njihovim roditeljima, danas želim da uputim par riječi i savjeta, a prvi savjet glasi – obavimo potrebne pripreme i odmah startajmo sa učenjem! Pri tome imajmo u vidu i činjenicu da je svaki početak ustvari nastavak jedne priče, odnosno završene etape, koji traži da mu se maksimalno posvetimo, jer je svaka etapa ustvari dio života. Ako izgubimo jednu etapu, izgubili smo i dio života. A niko ne voli gubitke.
Drugo na što želim da nas podsjetim jeste važnost znanja. Znanje dolazi prvenstveno od čitanja, koje se javilo kao prva riječ objave Kur'ana i prvi farz upućen muslimanima. Znanje nikada neće izgubiti svoju vrijednost. U društvu će se uvijek osjetiti razlika između onih koji su završili samo osnovnu školu i onih koji su završili srednju školu ili onih koji su završili fakultet, masters ili doktorat. Naravno, razlika će se osjetiti i na platnoj listi, jer svaka diploma ima svoju cijenu. A i sam proces sticanja znanja i diploma ima svoju cijenu. Ako se navrijeme uči, cijena je niža. Ako se naknadno stiču znanje i diploma, onda je cijena viša. Ali u svakom slučaju znanje se isplati. Stara izreka kaže: ''Um caruje, snaga klade valja.''
U tom smislu želim da pohvalim postojanje vještačke inteligencije (KI) i tehnologije koja nam olakšava dolazak do informacija i sticanje znanja. Međutim, moram da upozorim da samo posjedovanje aparata sa vještačkom inteligencijom ne znači automatski i posjedovanje znanja. Vještačka inteligencija je tu da pomogne, a ne da zamijeni naše znanje. Pogotovo ne smije biti sredstvo za varanje na ispitima ili sredstvo koje će nam omogućiti pisanje radova, a u kojima se inače trebaju ogledati naše znanje i naša pismenost. To, također, može biti i jako opasno, jer se danas vrlo lahko može prepoznati rad vještačke inteligencije, što nas može skupo koštati ako je zloupotrijebimo. 

S tim u vezi apelujem i na roditelje, ne dajte maloj djeci ili im barem kontrolišite korištenje pametnih telefona i vještačke inteligencije. Iz godine u godinu imamo sve više djece koja pate od autizma i poremećaja ponašanja i koja nezrela dolaze u školu (sve više u predškolsko odjeljenje), a najveći uzrok tome jeste upravo njihovo korištenje pametnih telefona od ranog djetinjstva te manjak komunikacije sa roditeljima i ljudima iz okoline. Ima roditelja koji daju pametne telefone djeci koja još nisu ni prohodala. Boga mi Dragog, ti roditelji nisu svjesni loših posljedica koje će taj njihov čin ostaviti na cjelokupan život njihove djece, a koju su tako žarko željeli i čijem su se rođenju tako silno radovali. Možete li samo zamisliti kako će izgledati društvo u kojem će živjeti ta djeca kad odrastu? Ili kako će izgledati društvo u kojem će živjeti njihova djeca? Kakvu budućnost će imati te generacije kao i planeta Zemlja zajedno sa njima?
Dragi roditelji, ulažimo u znanje i školovanje naše djece! To je naša obaveza i naš doprinos i njihovoj budućnosti a i budućnosti planete Zemlje. Lijepo je to što ulažemo u njihov sport i razne vanredne aktivnosti, ali se potrudimo i da steknu potrebna znanja u školi kao i osnovno znanje u mektebu! To su redovne i obavezne aktivnosti. Uložimo i svoje dodatno vrijeme i angažujmo ako treba i pomoćne učitelje. Jednostavno, dajmo svoj maksimum kako bismo im pružili znanje. A Boga mi, i odgoj! Jer bez odgoja nema ni znanja.
Braćo moja, razmislimo o porukama današnje hutbe, kao i porukama hadisa kojim ćemo završiti hutbu, a u kome Poslanik, s.a.v.s., poručuje svome Ummetu, tj. svakome od nas pojedinačno:
''Iskoristi pet stvari prije drugih pet: mladost prije starosti, zdravlje prije bolesti, bogatstvo prije siromaštva, slobodno vrijeme prije zauzetosti i život prije smrti." (bilježi Hakim u Mustedreku, hadis sahih)
Molim Dragog Allaha da nam podari znanja, snage i mudrosti kako bismo izašli nakraj sa problemima i izazovima koje nam donosi život na Dunjaluku.
Molim Dragog Allaha da nas i našu djecu uputi na Pravi put, put koji vodi ka Njemu, Njegovom zadovoljstvu i Džennetu.
I molim Dragog Allaha da nam grijehe oprosti i da se smiluje našoj slabosti. Amin.

